**Michael Thomas "Mike" Richter** (s. 22. syyskuuta 1966 Abington, Pennsylvania) on yhdysvaltalainen entinen jääkiekkomaalivahti. Hän pelasi koko NHL-uransa, vuodesta 1989 vuoteen 2003 New York Rangersissa. Hän oli tärkeässä roolissa seuran voittaessa Stanley Cupin vuonna 1994. Rangers jäädytti Richterin pelinumeron vuonna 2004.

Richter oli Yhdysvaltain maajoukkueen ykkösmaalivahti maan voittaessa jääkiekon maailmancupin vuonna 1996, ja hänet valittiin myös turnauksen arvokkaimmaksi pelaajaksi. Richter edusti Yhdysvaltoja talviolympialaisissa vuosina 1988, 1998 ja 2002, jolloin Yhdysvallat voitti hopeaa.

Ura
---

### Seurajoukkueissa

Ennen ammattilaisuraansa Richter pelasi Northwood high schoolin jääkiekkojoukkueessa. New York Rangers varasi Richterin vuoden 1985 varaustilaisuuden toisella kierroksella numerolla 28. Richter pelasi kolme kautta Wisconsinin yliopistossa, Yhdysvaltain maajoukkueessa ja IHL:ssä ennen ensimmäistä NHL-otteluaan Rangersissa vuoden 1989 pudotuspeleissä. Seuraavina kausina hän jakoi torjuntavastuun joukkueen toisen maalivahdin, John Vanbiesbrouckin kanssa, mutta oli jo vuonna 1991 ehdolla Vezina Trophyn voittajaksi.

Richterin ura kääntyi laskusuuntaiseksi kaudella 1991–1992, kun Rangers pelasi Pittsburgh Penguinsia vastaan pudotuspelien toisella kierroksella. Rangers oli jo ottamassa ottelusarjan kolmannen otteluvoiton, mutta Richter imaisi Ron Francisin kaukolaukauksen. Penguins voitti ottelun jatkoajalla ja Rangers tippui jatkosta hävittyään kaksi seuraavaa ottelua. Seuraavalla kaudella Rangersin uusi päävalmentaja Roger Neilson lähetti Richterin heikkojen peliesitysten vuoksi jopa hetkeksi farmijoukkueeseen, jolloin hänen paikkansa NHL-kokoonpanossa otti nuori Corey Hirsch.

Kaudella 1993–1994 Richter joutui tyytymään Rangersin kanssa sovittuun optioon, joka tarkoitti suhteellisen pientä palkkaa. Samalla Rangers myi Vanbiesbrouckin pois ja palkkasi Neilsonin tilalle Chicago Blackhawksista tulleen Mike Keenanin, joka tunnettiin tavastaan luottaa vain yhteen maalivahtiin. Richter aloitti kauden neljällä perättäisellä tappiolla, mutta voitti tämän jälkeen seuraavat 20 ottelua. Koko runkosarjassa hän voitti yhteensä 42 ottelua. Alkukauden näyttöjensä ansiosta hän pääsi pelaamaan myös NHL:n tähdistöotteluun, jonka arvokkaimmaksi pelaajaksi hänet valittiin. Molemmat ovat edelleen Rangersin ennätyksiä. Pudotuspeleissä Richter oli Mark Messierin ja Brian Leetchin ohella Rangersin avainpelaajia, kun se voitti ensimmäisen Stanley Cupinsa 54 vuoteen. Vaikka Leetch palkittiinkin pudotuspelien parhaana pelaajana, osa tarkkailijoista olisi myöntänyt palkinnon ennemmin Richterille.

NHL:ään uutena joukkueena liittynyt Nashville Predators varasi Richterin vuoden 1998 laajennusdraftissa, mutta Richter teki uuden sopimuksen Rangersin kanssa. Richterin seuraavia kausia häiritsivät lukuisat loukkaantumiset, eikä Rangers selvinnyt enää pudotuspeleihin. Kauden 2000–2001 aikana Richteristä tuli Rangersin historian eniten pelejä pelannut maalivahti, kun hän edusti joukkuetta 583 ottelussa, ja ohitti näin Gump Worsleyn ennätyksen. Kauden 2001–2002 lopulla häneltä murtui kallonluu, kun hän sai laukauksen suoraan maskiinsa. Hän palasi vasta seuraavalla kaudella. Hän oli kesällä 2002 sopimukseton, ja Rangers myi hänet Edmonton Oilersiin kesäkuussa 2002 vaihdossa neljännen kierroksen varausoikeuteen NHL:n varaustilaisuudessa 2003. Richter ei kuitenkaan pelannut Edmontonissa otteluakaan, sillä hän teki Rangersin kanssa sopimuksen heinäkuussa.

Kaudella 2002–2003 Richter pelasi vain 13 ottelua ja kausi jäi hänen viimeisekseen NHL:ssä. Hän sai marraskuussa 2002 aivotärähdyksen ja kärsi aivotärähdyksen jälkioireista vielä seuraavan kauden alussakin, eikä saanut neurologeilta pelilupaa. Richter ilmoittikin lopettamisestaan syyskuussa 2003, 10 kuukautta loukkaantumisensa jälkeen. Hänellä oli lopettaessaan useita Rangersin ennätyksiä. Hän oli pelannut eniten pelejä (666), saanut eniten peliminuutteja (38 185) ja hänellä oli eniten voittoja (301). Lisäksi Richterillä oli Rangersin pudotuspelien voitto- (41) ja nollapeliennätys (9).

### Maajoukkueura

Richter pelasi kahdesti junioreiden maailmanmestaruuskilpailuissa. Ensimmäisen kerran hän edusti Yhdysvaltoja nuorten MM-kilpailuissa vuonna 1985 ja vuonna 1986. Samana vuonna Richter oli mukana Yhdysvaltain joukkueessa myös aikuisten MM-kilpailuissa. Toisen ja viimeisen kerran Richter pelasi MM-kilpailuissa keväällä 1987.

Richter pelasi Kanada-cupissa Yhdysvaltain joukkueessa vuonna 1991. Vuonna 1996 Richter pelasi Jääkiekon maailmancupissa Yhdysvaltain joukkueessa. Yhdysvallat voitti finaalissa ennakkosuosikkina pidetyn Kanadan ja Richter valittiin turnauksen arvokkaimmaksi pelaajaksi. Richter on edustanut Yhdysvaltoja kolmesti olympialaisissa. Calgaryssä 1988 Richter pelasi neljä ottelua Yhdysvaltojen jäädessä kuudenneksi, 1998 Naganossa toiset neljä Yhdysvaltojen tippuessa puolivälierissä ja 2002 Salt Laken Cityssä jälleen neljä Yhdysvaltojen voittaessa hopeaa.

Peliuran jälkeen
----------------

Rangers kunnioitti Richteriä heti lopettamisen jälkeen. Kaudella 2003–2004 Rangers "jäädytti" Richterin pelinumeron 35. Jäädytystilaisuus järjestettiin 5. tammikuuta 2004 ennen Rangersin kotiottelua Minnesota Wildia vastaan. Vuonna 2009 Richter palkittiin työstään Yhdysvaltain jääkiekon hyväksi Lester Patrick Trophyilla.

Pelaajauransa jälkeen Richter pääsi Yalen yliopistoon opiskelemaan Eli Whitneyn opiskelijaohjelman kautta. Hänen pääaineensa oli "etiikka, politiikka ja taloustiede". Richter suostui auttamaan Yalen jääkiekkojoukkuetta apulaisvalmentajana. Hän oli joukkueen mukana kerran viikossa. Richter valmensi joukkuetta vuoteen 2008 asti. Valmistumisensa jälkeen hän oli perustamassa Environmental Capital Partnersia, joka tarjoaa pääomaa yrityksille, jotka yrittävät vaikuttaa maailman vihreyteen.

Pelityyli
---------

Richteriä pidettiin muihin jääkiekkomaalivahteihin verrattuna hieman pienikokoisena, mutta nopearefleksisenä.

Tilastot
--------

### Runkosarja

|  |  |
| --- | --- |
| Kausi | Joukkue | Liiga | O | V | H | T | MIN | PM | NP | PMK | TP% |
| 1986–87 | UW–Madison | WCHA | 36 | 19 | 16 | 1 | 2136 | 126 | 0 | 3.53 | .901 |
| 1987–88 | Colorado Rangers | IHL | 22 | 16 | 5 | 0 | 1298 | 68 | 0 | 3.14 | — |
| 1988–89 | Denver Rangers | IHL | 57 | 23 | 26 | 3 | 3031 | 217 | 1 | 4.30 | — |
| 1989–90 | New York Rangers | NHL | 23 | 12 | 5 | 5 | 1320 | 66 | 0 | 3.00 | .904 |
| 1989–90 | Flint Spirits | IHL | 13 | 7 | 4 | 2 | 782 | 49 | 0 | 3.76 | — |
| 1990–91 | New York Rangers | NHL | 45 | 21 | 13 | 7 | 2596 | 135 | 0 | 3.12 | .903 |
| 1991–92 | New York Rangers | NHL | 41 | 23 | 12 | 2 | 2298 | 119 | 3 | 3.11 | .901 |
| 1992–93 | New York Rangers | NHL | 38 | 13 | 19 | 3 | 2105 | 134 | 1 | 3.82 | .886 |
| 1992–93 | Binghamton Rangers | AHL | 5 | 4 | 0 | 1 | 305 | 6 | 0 | 1.18 | .964 |
| 1993–94 | New York Rangers | NHL | 68 | **42** | 12 | 6 | 3710 | 159 | 5 | 2.57 | .910 |
| 1994–95 | New York Rangers | NHL | 35 | 14 | 17 | 2 | 1993 | 97 | 2 | 2.92 | .890 |
| 1995–96 | New York Rangers | NHL | 41 | 24 | 13 | 3 | 2396 | 107 | 3 | 2.68 | .912 |
| 1996–97 | New York Rangers | NHL | 61 | 33 | 22 | 6 | 3598 | 161 | 4 | 2.68 | .917 |
| 1997–98 | New York Rangers | NHL | **72** | 21 | 31 | 15 | 4143 | 184 | 0 | 2.66 | .903 |
| 1998–99 | New York Rangers | NHL | 68 | 27 | 30 | 8 | 3878 | 170 | 4 | 2.63 | .910 |
| 1999–00 | New York Rangers | NHL | 61 | 22 | 31 | 8 | 3622 | 173 | 0 | 2.87 | .905 |
| 2000–01 | New York Rangers | NHL | 45 | 20 | 21 | 3 | 2635 | 144 | 0 | 3.28 | .893 |
| 2001–02 | New York Rangers | NHL | 55 | 24 | 26 | 4 | 3195 | 157 | 2 | 2.95 | .906 |
| 2002–03 | New York Rangers | NHL | 13 | 5 | 6 | 1 | 694 | 34 | 0 | 2.94 | .897 |
| NHL yhteensä | 666 | 301 | 258 | 73 | 38 183 | 1840 | 24 | 2.89 | .904 |

### Pudotuspelit

|  |  |
| --- | --- |
| Kausi | Joukkue | Liiga | O | V | H | MIN | PM | NP | PMK | TP% |
| 1987–88 | Colorado Rangers | IHL | 10 | 5 | 3 | 536 | 35 | 0 | 3.92 | — |
| 1988–89 | Denver Rangers | IHL | 4 | 0 | 4 | 210 | 21 | 0 | 6.00 | — |
| 1988–89 | New York Rangers | NHL | 1 | 0 | 1 | 58 | 4 | 0 | 4.14 | .867 |
| 1989–90 | New York Rangers | NHL | 6 | 3 | 2 | 330 | 19 | 0 | 3.45 | .896 |
| 1990–91 | New York Rangers | NHL | 6 | 2 | 4 | 313 | 14 | 1 | 2.68 | .923 |
| 1991–92 | New York Rangers | NHL | 7 | 4 | 2 | 412 | 24 | 1 | 3.50 | .894 |
| 1993–94 | New York Rangers | NHL | 23 | **16** | 7 | 1417 | 49 | **4** | 2.07 | .921 |
| 1994–95 | New York Rangers | NHL | 7 | 2 | 5 | 384 | 23 | 0 | 3.59 | .878 |
| 1995–96 | New York Rangers | NHL | 11 | 5 | 6 | 662 | 36 | 0 | 3.26 | .883 |
| 1996–97 | New York Rangers | NHL | 15 | 9 | 6 | 939 | 33 | 3 | 2.11 | .932 |
| NHL yhteensä | 76 | 41 | 33 | 4 515 | 202 | 9 | 2.68 | .909 |

Palkinnot ja saavutukset
------------------------

|  |  |
| --- | --- |
| * WCHA: vuoden tulokas (1986)
* WCHA: kakkostähdistökentällinen (1987)
* Maailmancup: tähdistökentällinen (1996)
* Maailmancup: turnauksen arvokkain pelaaja (1996)
* NHL: kolme tähdistöottelua (1992, 1994, 2000)
 | * NHL: tähdistöottelun arvokkain pelaaja (1994)
* NHL: Bob Johnson Award (1996)
* Olympialaiset 2002: tähdistökentällinen
* All-time USA Hockey Team (1997)
* Valittiin U.S. Hockey Hall of Fameen (2008)
 |

### Ennätykset

* NY Rangersin seuraennätykset:
	+ Eniten otteluita runkosarjassa (666)
	+ Eniten runkosarjavoittoja (301)
	+ Eniten runkosarjassa pelattuja minuutteja (38 185)
	+ Eniten voittoja pudotuspeleissä (41)
	+ Eniten nollapelejä pudotuspeleissä (9)
	+ Eniten pelattuja otteluita runkosarjassa yhdellä kaudella (71, 1997–1998)
	+ Eniten voittoja runkosarjassa yhdellä kaudella (42, 1993–1994)
	+ Eniten voittoja koko kaudella yhdellä kaudella (58, 1993–1994)
	+ Eniten syöttöpisteitä maalivahdilta yhdellä kaudella (5, 1992–1993)1
	+ Paras torjuntaprosentti (91,7 % 1996–1997)
	+ Eniten torjuntoja ottelussa (59, 31.1.1991)
	+ Eniten syöttöpisteitä ottelussa maalivahdilta (2, 23.2.1990 ja 29.10.1992)1
	+ Eniten voittoja pudotuspeleissä yhdellä kaudella (16, 1993–1994)
	+ Eniten peliminuutteja pudotuspeleissä yhdellä kaudella (1 477, 1993–1994)
	+ Eniten nollapelejä pudotuspeleissä yhdellä kaudella (4, 1993–1994)1

1 Ennätys on jaettu yhden tai useamman pelaajan kanssa

Lähteet
-------

* Rantanen, Vesa.: *Vuosituhannen tähdet*, s. 58-59. Intereuropan Publications, 2000. ISBN 951-97920-2-3.
* Mike Richter *Legends of Hockey*. Viitattu 20.8.2011. (englanniksi)

### Viitteet

1. 1 2 3 4 5  Rantanen, Vesa
2. 1 2 3 4 5 6 7 8 9  Legends of Hockey
3. ↑  Dellapina, John: Rangers Star-Crossed Bested by Belfour Backup as Effort Is Wasted *NYDailyNews.com*.  9.1.2001. Viitattu 21.9.2011. (englanniksi)[vanhentunut linkki]
4. 1 2  Lifelong Ranger Richter announces retirement after 14 seasons *SI.com*.  5.9.2003. CNN/Sports Illustrated.  Arkistoitu 20.8.2004. Viitattu 21.9.2011. (englanniksi)
5. ↑  Diamos, Jason: Richter, Rangers' Goalie, Is Expected to Announce His Retirement Tomorrow *NYTimes.com*.  3.9.2003. The New York Times Company. Viitattu 21.9.2011. (englanniksi)
6. ↑  1998 Olympic Hockey *Hockeynut.com*. Viitattu 20.8.2011. (englanniksi)
7. ↑  Ice Hockey at the 2002 Salt Lake City winter games *sports-reference.com*.  Arkistoitu 7.4.2009. Viitattu 20.8.2011. (englanniksi)
8. ↑  Mike Richter - Stats *NHL.com*. Viitattu 21.8.2011. (englanniksi)
9. ↑  Diamos, Jason: On a Night For Richter, The Rangers Fall Short *NYTimes.com*.  5.2.2004. The New York Times Company. Viitattu 23.9.2011. (englanniksi)
10. 1 2  Klein, Jeff Z.: Richter to Receive Lester Patrick Award *NYTimes.com*.  20.10.2009. The New York Times Company. Viitattu 23.9.2011. (englanniksi)
11. ↑  Olshansky, Elliot: Alec Richards uses Mike Richter's lessons to put Yale in Top 10 *NYDailyNews.com*.  20.2.2009.  Arkistoitu 24.2.2009. Viitattu 23.9.2011. (englanniksi)
12. 1 2  Mike Richter hockey statistics *Hockeydb.com*. Viitattu 20.8.2011. (englanniksi)
13. 1 2 3  Alumni Profiles: Mike Richter *NY Rangers*. Viitattu 21.8.2011. (englanniksi)
14. ↑  Mike Richter to U.S. Hockey Hall of Fame *uwbadgers.com*. Viitattu 21.8.2011. (englanniksi)[vanhentunut linkki]